google/wiki40b huggingface dataset:
Dansevise

Eurovision Song Contest

Sangen var ett av åtte bidrag som deltok i den danske Melodi Grand Prix-finalen i Tivoli i København 24. februar 1963. Faktisk var det bare så vidt sangen i det hele tatt ble klar til konkurransen. Tekstforfatter Sejr Volmer-Sørensen skrev nemlig teksten i hui og hast, bare timer før innleveringsfristen. I den danske finalen var «Dansevise» det tredje bidraget ut på scenen, og en timannsjury kåret den til en klar vinner. «Dansevise» ble dermed Danmarks bidrag til Eurovision Song Contest i London 23. mars 1963.

Norsk jury-rot sørget for seier

I London var sangen det åttende bidraget på scenen av til sammen 16 bidrag, og under avstemningen utviklet det seg til en tett kamp mellom «Dansevise» og det sveitsiske bidraget «T'en va pas». Også Norge fikk en sentral rolle, men ikke på en like positiv måte. Den norske juryen var nemlig ikke klar med poengene sine da Norge ble kalt opp under avstemningen. I kaoset leste derfor Roald Øyen opp feil poeng og måtte be programlederen om å få komme tilbake senere i avstemningen. På slutten av avstemningen ledet Sveits to poeng foran Danmark. Da de korrekte norske poengene ble lest opp, byttet imidlertid Sveits og Danmark plass, slik at Danmark vant konkurransen to poeng foran Sveits.  
Den norske juryen ble senere anklaget for å ha hjulpet et naboland til seier, og Sveits protesterte mot resultatet. NRK avviste imidlertid anklagene og understreket at den norske juryen hadde gitt riktige poeng. Årsaken til kaoset var at det norske telleapparatet rett og slett ikke var ferdige med å telle opp stemmene da Norge ble kalt opp. Ikke bare var stemmene feil, men en stresset Øyen leste også opp poengene på feil måte. Da Norge ble kalt opp igjen på slutten av avstemningen, var resultatene fra den norske juryen klare og korrekte. «Vi har god samvittighet med hensyn til resultatet. De 20 jurymedlemmenes stemmesedler ligger i fjernsynet til kontroll om nødvendig», bedyret NRKs Odd Grythe.

Andre versjoner

Sangen er også utgitt på svensk av Anne-Lie Rydé, på finsk av Laila Kinnunen og på nederlandsk av Corry Brokken. I Danmark laget Swan Lee en coverversjon av sangen i 2007, mens Outlandish samme år ga ut en egen versjon, kalt «Kom igen». Denne versjonen ble også brukt i fotballspillet FIFA 07.
«Dansevise» har siden blitt en evergreen i Danmark, og en sang som huskes av de fleste voksne dansker. I 2006 ble den inkludert i Danmarks kulturkanon, som ett av 108 kulturelle verker med særlig stor betydning for dansk kultur.
1760-årene

-- 1760 -- 1761 -- 1762 -- 1763 -- 1764 -- 1765 -- 1766 -- 1767 -- 1768 -- 1769
Tiårsoversikt
Adresse-tidende for Brevig, Stathelle, Langesund, Bamble og Eidanger

Adresse-Tidende for Brevig, Stathelle, Langesund, Bamble og Eidanger (kalt Brevigs Adresse) var en norsk avis, utgitt i Brevik i Telemark fylke fra 1849 til 1898.

Historie og profil

Adresse-Tidende ble startet 18. juni 1849, i Brevik; den dekket den lille byen og de omkringliggende områder.
Grunnlegger, redaktør og journalist var William Thrane, teolog, tidligere journalist i Statsborgeren , og fetter av Marcus Thrane.
Thrane hadde en konservativ tone, men hadde en ukonvensjonell stil å skrive på. Han var den første journalisten i Telemark som gikk bort fra det høytidelige avisspråket, men brukte en frisk muntlig stil. Han hadde  noen feider med Herman Bagger, redaktør av Correspondenten, selv om Adresse-Tidende og Correspondenten strengt tatt tilhørte forskjellige byer. Etter Thranes død i 1878, publiserte hans enke Anne Thrane avisen før den ble nedlagt den 3. mai 1898.
Banco de Costa Rica

Banco de Costa Rica (BCR) er en statlig kostarikansk bank. Den er per 2010 Costa Ricas nest største bank og Mellom-Amerikas sjuende største. Den har filialer over hele landet.

Historie

Banco de Costa Rica ble grunnlagt i San José 20. april 1877 under navnet Banco de la Unión. Navnet ble endra til Banco de Costa Rica i 1890. I 1928 ble banken desentralisert og åpna filialer i havnebyene Limón og Puntarenas. I 1948 ble Banco de Costa Rica nasjonalisert, og ble i grunnloven av 1949 definert som en autonom institusjon. I 2012 hadde banken til sammen 246 filialer i 67 av landets 81 kantoner.
American Sociological Association

American Sociological Association (ASA), grunnlagt 1905 under navnet American Sociological Society (ASS), er en amerikansk organisasjon for sosiologer og verdens største organisasjon i sitt slag.
ASA arrangerer en årlig konferanse, American Sociological Association Annual Meeting, og utgir flere akademiske tidsskrifter, bl.a. American Sociological Review. I de første 30 årene var organisasjonen i stor grad dominert av sosiologimiljøet ved University of Chicago og American Journal of Sociology var organisasjonens halvoffisielle tidsskrift. I 1935 vedtok organisasjonen å etablere et nytt offisielt tidsskrift, uavhengig av University of Chicago: American Sociological Review.
I 2010 hadde ASA over 14 000 medlemmer.
Venice gasskraftverk

Venice gasskraftverk er et varmekraftverk i Madison County i Illinois, USA. Anlegget har en installert produksjonskapasitet på 523 MW, fordelt på 4 turbiner. Operatør er energiselskapet Union Electric Co. 
Kraftverket stod ferdig utbygd i 2005. Brenselkilden er naturgass, subsidiært brukes  fyringsolje.
Sado (øy)

Geografi

Sado ligger 45 kilometer vest for byen Niigata i den nordlige delen av Chūburegionen. Øya består hovedsakelig av to parallelle fjellkjeder delt av et eid, Kuninaka, der Sado og brakkvanns-innsjøen Kamo-ko ligger. Den nordlige fjellkjeden, Osado og den sørlige, Kosado, utgjør brorparten av øya. Sado er blitt dannet av tektoniske prosesser de siste tre millioner år. På grunn av bevegelsene i jordskorpa er landskapet og kysten på øya svært variert. Her kan man finne nesten alle landskapsformer som finnes i Japan.

Historie

Arkeologiske funn viser at Sado var bebodd allerede for 10 000 år siden. Øya var en av de uavhengige provinsene som utgjorde Japan i Naraperioden på 700-tallet, og Sado ble utpekt som et sted for eksil. Utover i middelalderen ble adelsfolk og intellektuelle som mistet gunst forvist til øya. På slutten av Heianperioden, på 1200-tallet, ble øya også kjent for gull- og sølvfunnene som ble gjort der. Dette førte senere til at øya ble satt under direkte administrasjon av Tokugawa-shōgunatet. Gruvedriften, som først ble avsluttet i 1989, trakk til seg mange andre næringsgreiner. For å sikre tømmer og kull til gruvene, ble skogene satt under offentlig administrasjon. Den gode skjøtselen var en av grunnene til at Sado inntil nylig var det siste habitatet for Japanibis i Japan.

Klima

Klimaet på Sado er relativt mildt; mildere enn på tilsvarende breddegrad på «fastlandet», men det er tydelige forskjeller mellom de fire årstidene. Somrene er varme og fuktige. Vintrene kommer med snøfall, men siden øya ligger i Tsushimastrømmen er mengdene mindre enn på Honshu.
Lucanus placidus

Kjennetegn

En middelsstor til stor (19-32 millimeter), brunsvart hjortebille. Hannens kjever er en del forstørrede, sigdformede med 2-3 tenner på innersiden, forholdsvis rette hos denne arten. De knebøyde antennene har vanligvis en tre-leddet vifte .

Levevis

Overkjevene brukes som våpen under kampen om hunnene, hannene låser kjevene sammen og forsøker å kaste hverandre på rygg. Hannene er aktive og aggressive, tross den store kroppen flyr de også ganske godt. Larvene utvikler seg i død ved, voksne biller er aktive om natten i april-juli . Arten finnes særlig i sandete områder.

Utbredelse

Arten er utbredt over mye av Nord-Amerika, fra New York, Pennsylvania, Kentucky og Alabama i øst til Oregon i vest, fra New Mexico i sør til Ontario i nord .
Apollo 11

Ekspedisjonen

Mannskapet på ekspedisjonen var Neil Armstrong, Edwin «Buzz» Aldrin og Michael Collins. De ble skutt opp den 16. juli 1969, og oppskytingen ble sett av over 600 millioner TV-seere verden over, i tillegg til en million tilskuere som hadde samlet seg rundt oppskytningsbasen. På det raskeste skjøt Apollo 11 av gårde med en hastighet på 11 kilometer i sekundet, noe som tilsvarer ca. 40 000 km/t. Fire dager senere landet månelandingsfartøyet Eagle på månen, med Armstrong og Aldrin ombord. Bare disse to fikk muligheten til å gå på månen, mens Collins bemannet hovedfartøyet Columbia, som gikk i bane rundt månen.

Månevandringen

Månevandringen ble gjennomført mens landingsmodulen Eagle sto på månens overflate. I de drøye 21 og en halv timene Eagle var på månen, samlet Armstrong og Aldrin støv og steiner, fotograferte og filmet, og plantet det amerikanske flagget. I tillegg mottok de en telefon fra USAs president Richard Nixon.
Ekspedisjonen var en stor seier for USA i romkappløpet med Sovjetunionen. Sovjetunionen hadde i lang tid ligget foran amerikanerne, ved å sende opp den første satellitten (Sputnik 1), det første levende vesen i bane rundt jorden (hunden Laika) og det første menneske i verdensrommet (Jurij Gagarin). Derfor var jubelen stor i USA da Armstrong tok det første steget på månen, ikke minst fordi president John F. Kennedys erklæring om at USA skulle sende en mann til månen og bringe ham trygt hjem igjen i løpet av 1960-årene, dermed var oppfylt.

Sitatet

Like etter landingen på månen, men før forberedelsene til den første månevandringen tok til, sendte Buzz Aldrin denne meldingen:
This is the LM pilot. I'd like to take this opportunity to ask every person listening in, whoever and wherever they may be, to pause for a moment and contemplate the events of the past few hours and to give thanks in his or her own way.

Det mest kjente sitatet er det Armstrong sa idet han som første menneske satte foten på månen. Det som millioner av radiolyttere og TV-seere over hele verden kunne høre var:
et lite steg for et menneske og et stort sprang for menneskeheten.
That's one small step for man, one giant leap for mankind.
Lena Headey

Tidlig liv

Hennes far var en engelsk politisjef og ble sendt til Bermuda for å trene politistyrken der, og i denne perioden ble Lena Headey født. Familien returnerte til Huddersfield i West Yorkshire da hun var 8 år gammel.

Karriere

Lena Headey har hatt roller i Possession, Gossip, Onegin, The Remains of the Day, og en rekke andre filmer. Hun har vært med i to filmer med Piper Perabo: The Cave, hvor de spilte den eneste kvinnen i filmen, og i Imagine Me & You, hvor de skildret kjærligheten.
Hun har også spilt Sarah Connor i TV-serien Terminator: The Sarah Connor Chronicles. Hun har også spilt Dronning Gorgo i 300 filmen i 2007.
Hun hadde rollen som Cersei Lannister i HBOs TV-serie Game of Thrones.

Personlig liv

Hun giftet seg med Pete Paul 19. mai 2007 og er en nær venn av skuespillerinen Piper Perabo, Lenas medspiller i The Cave og Imagine Me & You
Steinfjorden (Berg)

Steinfjorden er en fjordarm av Ersfjorden på øya Senja i Berg kommune i Troms. Fjorden er cirka fire kilometer lang. Den starter mellom Strandby i vest og Tungeneset i øst og går i sørøstlig retning inn til bygda Steinfjord i fjordbunnen. Fjorden er omgitt av høye fjell, blant andre Luttind på 759 meter over havet.
Midt i fjorden ligger Høybøen lykt. Fylkesvei 862 går langs østsiden av fjorden.
Ikonotekst

Ikonotekst er et litteraturteoretisk samlebegrep som betegner samspillet mellom ordene (verbalteksten) og bildene (illustrasjonene) i ei bildebok. Ikonoteksten danner det helhetlige inntrykket på oppslaget og den «egentlige» teksten i bildeboka.
Begrepet ble første gang brukt av den svenske litteraturforskeren Kristin Hallberg i artikkelen Litteraturvetenskapen och bilderboksforskningen fra 1982.
Juleorkanen 1902

Juleorkanen 1902 rammet Skåne og Sveriges vestkyst. Omkring femti fiskere omkom mens få mennesker på land ble skadet. De materielle skadene kom opp i millionbeløp med datidens pengeverdi. Blant annet ble Varbergs kaldbadehus, Mölles kaldbadehus samt Ribergsborgs og Sibbarps kaldbadehus i Malmö ødelagt og tårnspiret falt av Örgryte kirke.
FNs sikkerhetsråds resolusjon 678

FNs sikkerhetsråds resolusjon nr. 678, vedtatt 29. november 1990, regnes som det folkerettslige grunnlaget for Gulfkrigen. Resolusjonen ble vedtatt med 12 mot 2 stemmer. Cuba og Jemen stemte imot, mens vetomakten Kina avsto fra å stemme.
Resolusjonen ga Irak en frist til 15. januar 1991 for å trekke seg ut av Kuwait. Dersom denne fristen ikke ble overholdt, var FNs medlemsland – i samarbeid med den kuwaitiske regjeringa – autorisert til med alle midler å opprettholde og iverksette sikkerhetsrådets resolusjon 660. Resolusjon 660 krevde at Irak betingelsesløst trakk sine styrker ut av Kuwait.
Klondike (Yukon)

Klondike er en region i Yukon-territoriet i nordvest-Canada, øst for grensa mot Alaska. Den ligger rundt elva Klondike, som munner ut i Yukon fra øst ved Dawson City.
Klondike ble kjent som følge av Klondike-gullrushet, som startet i 1897 og varte til 1899. Gull har siden blitt utvunnet i dette området kontinuerlig, bortsett fra en periode på slutten av 1960-tallet og tidlig på 1970-tallet.
Navnet «Klondike» er avledet fra ordet Tr'ondëk, som på Hän-språket betyr «knakkstein-vann». Tidlige gullgravere fant det vanskelig å uttale det innfødte ordet, så «Klondike» ble resultatet.
Klimaet i Klonike er svært hardt, svært varmt og tørt i den korte sommeren, og ekstremt kaldt gjennom den lange vinteren. Den kalde årstiden varer i syv måneder, fra september til mai, med mange forrykende snøstormer i mellom. Alle elvene er frosset over innen 20. oktober. Telen går ned til en dybde på 1 til 3 meter store deler av året.
Kaffebar

Kaffebarkjeder

Verdens største hurtigkaffe-kjede er amerikanske Starbucks som ble startet på slutten av 1950-tallet. Starbucks serverer kaffen i pappkrus. Kjeden har virksomhet i 49 land.
Frederick Forsyth

Liv og virke

Forsyth var fra 1956 til 1958 en av britiske Royal Air Forces yngste piloter. Han studerte ved Universidad de Granada i Spania. I 1961 ble han journalist for Reuters, og arbeidet deretter som journalist i England, Frankrike, Spania, Belgia, DDR, Vest-Tyskland og Tsjekkoslovakia. I 1965 ble han ansatt i BBC, hvor han blant annet dekket Biafrakrigen i 1967.
Forsyth utviklet en ide om å benytte journalistisk teknikk for å skrive thrillere. I 1971 satte han denne idéen ut i livet med romanen The Day of the Jackal (på norsk som Sjakalen), som sammen med hans neste thriller The Odessa File (1972) ble internasjonale bestselgere. Han har senere skrevet en lang rekke thrillere. Terroristen Carlos Sjakalen fikk navnet sitt etter Forsyths bok Sjakalen. I 2012 ble han belønnet med britiske Crime Writers' Associations høyeste utmerkelse, The Diamond Dagger for et livslangt kriminallitterært forfatterskap av særlig høy kvalitet.
Flere av hans bøker er blitt filmatisert. Mest kjent er trolig filmatiseringene Sjakalen (1973), nominert til Oscar, The Odessa File (1974) og The Dogs of War (Krigens hunder) (1984).
Forsyth er en konservativ EU-motstander («euroskeptiker») og opptrer tidvis som politisk kommentator. Han har mottatt en pris for sitt arbeide fra den konservative bevegelsen i Storbritannia («the One of Us Award» fra organisasjonen Conservative Way Forward).
I 1997 ble Forsyth utnevnt til Commander of the British Empire.
Gudbrandsjuvet

Gudbrandsjuvet er et elvegjel i elva Valldøla i Norddal kommune på Sunnmøre. Besøkssenter og utsiktsplattformer inngår i Nasjonal turistvei langs fylkesvei 63 fra Geiranger til Trollstigen. Fylkesvei 63 krysser elva i bru over gjelet. Gudbrand bru er en tørrmuret steinhvelvbro oppført i 1919 som et ledd i hovedvegen Valldal-Romsdal. Steinhvelvbroen erstattet en gammel bro (eksisterte i 1785), den gamle bruen var 12 alen lang og 3 alen bred.
Den vassrike elva renner mellom kløfter og sprekker i fjellet og møtes fra ganske uventede vinkler, før den renner under broen og stuper videre nedover dalen. Juvet er til dels dannet av flere store jettegryter. Vannspillet er en turistattraksjon, og det er bygget plattformer og broer i en blanding av glass og rustkorrodert jern i både vegger og gulv.  Like ved ligger Juvet landskapshotell, med rommene som separate bygninger på stylter i terrenget ved juvet.
Floridaterritoriet

Floridaterritoriet (Florida Territory) var et amerikansk territorium, som eksisterte fra 30. mars 1822 til 3. mars 1845. Deretter ble området delstaten Florida. Opprinnelig var området en del av Spansk Florida, og seinere provinsene Øst- og Vest-Florida, før det tilfalt USA ved Adams-Onísavtalen i 1819.
Caspar Markdanner

Caspar Markdanner (født 1533, død 1618 på Rønninge Søgård) var en dansk lensmann. 
Hans opphav er usikkert, men et gammelt sagn kan fortelle, at han var sønn av kong Christian III og en skomakerdatter fra Andst i nærheten av Kolding. Andre heller til at han i stedet var sønn av den kvinneglade Frederik I. Uansett tilhørte han ved fødselen ikke aldesstanden, men vokste allikevel opp under gode forhold. Han fikk privatundervisning av en lærer til han var 12 år, og undervisningen fortsatte deretter i Roskilde og i Hamburg. Han fulgte siden med en franskmann til Frankrike, og deretter til Spania og Italia før han trådte i tjeneste hos keiser Maximilian II i Østerrike som krigsmann og diplomat. Han ble hos keiseren i 10 år, og ble adlet av ham i 1571. Deretter tjente han i Braunschweig og hos hertug Adolf av Gottorp.

Lensmann

På gjentatte oppfordringer fra rikshovmester Peder Oxe vendte han i 1574 tilbake til Danmark, hvor han ble ansatt ved hoffet først som hoffjunker, siden som kjøgemester i årene 1575–1585. Fra 1585–1617 var han lensmann på Koldinghus. I Norge hadde han Senjen len i årene 1580–1591, og i de to siste år av sitt liv også Brunlaug og Nummedal. I 1577 hadde kongen gitt ham skjøte på Rønninge Søgård på Fyn. Nesten 60 år gammel giftet han seg den 9. april 1592 med den knapt 16 årige Sophie Oldeland (død 1639) på Koldinghus. Den forbindelse gjorde ham også til eier av Vejlegaard også på Fyn. Han eide også en eldre setegård i Dollerup, Andst herred. På Rønninge og Vejlegård oppførte han nye hovedbygninger.

Ettermæle

Markdanner var etter sine mange år i utlandet preget av tysk kultur, men fikk allikevel i 1586 sitt navn knyttet til et av Danmarks nasjonale minnesmerker; han lot den den store Jellingestenen, som var blitt dekket av jord, gjenoppgrave og oppstille. I Sankt Nikolaj kirke i Kolding bekostet han altertavle og prekestol. Han lot oppføre Andst kirkes løkformede tårn i 1592, og fornyet deler av innventaret. I kirken henger en tavle hvis latinske tekst berømmer Markdanner og er forfattet av presten Jon Jensen Kolding. På prekestolens lydhimmel ses Markdanners adelige våpen. Han ble begravet i Rønninge kirke.
Elfsborgvisen

«Elfsborgvisen» kalles også for «Den blomsterkledte gondolen gled» er en skillingsvise som ble skrevet i 1883 til en gammel melodi av 15-årige August Wilhelm Thorson. Opprinnelig hadde han kalt visa for «Vålnaden» (gjenferdet), men han forandret den etterpå. Gondoler hadde han lest om i en roman fra Venezia, og syntes det var så romantisk at han ville bruke det. Etter en tiljublet fremførelse med forfatteren selv på en Godtemplarfest ble den trykket i skillingstrykk, og ble raskt en av de mest populære skillingsvisene i Norden, og utkom stadig i nye opplag. Det 5. verset på visa ble lagt til av forlaget da sangen ble trykket, og var ikke med i originalen. De ville vel vise hvorfor fangen satt på Elfsborg.

Innspillinger

Visa er innspilt på norsk Frem fra Glemselen kap. 2 med Rita Engebretsen, i svensk språkdrakt også med Rita Engebretsen på Ur våra gömmor, samt på platen «Skillingtryck» med Hootenanny Singers. Veslemøy Solberg sang den norske versjonen 2000 på «Sangskatter og Snurrepiperier» CD n-ComCD 100.

Svensk tekst: «Älvsborgvisan»

1.Den blomsterprydda gondolen gled ut över Älvsbirgs blåa böljor ned,

det var så hämskt i den mörka natt, en flicka skön vid rodret satt.
2.Kring pannan bar hon en lagerkrans beprydd av stjärnornas milda glans,

hon sjöng om vännen så ljuv och klar som uppå Älvsborg fängslad är.
3.Men Herman hörde den stämman klar som genom järnbeslagna fönstret far

hallå han ropar, min sångarvän nog känner jag din röst igen.
4.Jag haver mördat ett barn för dig, det kunde du ha förlåtit mig,

ty kärleken den är like stor hos fången som på Älvsborg bor.
5.Och havet ryter och åskan går och böljorna emot Älvsborg slår,

det blixtrar till och den fången såg sin sångarvän i böljan blå.
6.Att sitat innespärrad i bur så klagar fången, jag arma djur,

min Sigrids öde jag dela må, min grav skall bliva böljan blå.
7.Och fången kvar uppå Älvsborg satt till dess han rymde därifrån en natt

och kasta sig i den böljan blå för att sin Sigrid åter få.
8.Och mången gång uppå Älvsborg sen man haver hört den rösten ren,

och denna rösten man känt igen ty det var fångens sångarvän.
Aleochara villosa

Utseende

Små til middelsstore (2-8 millimeter), oftest mer eller mindre brunaktige kortvinger. De fleste artene er forholdsvis store og brede til Aleocharinae å være. Føttene på alle tre beinpar er fem-leddete, og maksillepalpene består også av fem ledd.

Levevis

Artene i denne slekten har larver som lever som parasitter på larver og pupper av tovinger (Diptera). En del av artene kan være tallrike ved fersk møkk der det gjerne utvikler seg rikelig med fluelarver.
Arten Aleochara bilineata har vært noe brukt i biologisk kontroll av fluelarver.
Atlantis medisinske høgskole

Atlantis medisinske høgskole er en privat norsk høgskole med hovedkontor i Oslo som tilbyr undervisning i blant annet medisin grunnfag og ernæring. Fra høsten 2008 tilbys det også spesialiserte bachelorprogram i medisin(merk at man blir ikke utdannet lege etter å ha tatt medisin på Atlantis). Skolen ble startet i 1987, og fikk godkjenning av medisin grunnfag i 1998. Det tilbys undervisning i Oslo, i Fuengirola i Spania, og på Internett. Alle studiene er offentlig godkjent, og har dermed støtteordinger i Statens lånekasse for utdanning.
Mandla (distrikt)

Demografi

Ved folketellingen i 2011 var det 1 053 522 innbyggere i distriktet, mot 894 236 i 2001. Den urbane befolkningen utgjør 12,36 % av befolkningen.
Barn i alderen 0 til 6 år utgjorde 13,74 % i 2011 mot 16,15 % i 2001. Antallet jenter i den alderen per tusen gutter er 965 i 2011 mot 981 i 2001.
Nugatti

Nugatti er varenavnet på et sjokoladepålegg laget av hasselnøtter og nougat. Pålegget produseres av Stabburet, og inneholder blant annet sukker, solsikkeolje ,  kakao, melk og hasselnøtter.
Pålegget ble lansert i 1969, og er dermed litt yngre enn sjokoladepålegget Sjokade. Det blir solgt ca. 3 600 tonn av Nugatti årlig. Pålegget var først på pappbeger, senere på plastbeger, men blir også solgt i tuber. Det finnes i flere varianter; Nugatti, Nugatti Crisp, Nugatti Zero, Nugatti Air, Nugatti Nøttekrønsj.
Programvareversjon

Programvareversjoner er ulike versjoner av samme programvare som utgis etter revisjoner og/eller endringer.
Det finnes forskjellige rutiner for versjonering.

Progressiv versjonering

Versjonene deles inn i «major», «minor» og «build». Major økes hver gang det slippes en ny stor utgivelse med relativt mange endringer siden sist major-utgave. Minor økes hver gang det gjøres en endring, uansett om denne er stor eller liten. Build endres hver gang programmet kompileres for eksempel etter en feilretting, det er også vanlig å begynne build-nummereringen på nytt hver gang major eller minor økes.
Numerisk ser dette for eksempel slik ut: 2.9.28 (major).(minor).(build)

Datoversjonering

Noen prosjekter har jevnlige utgivelser med planlagt utgivelse for eksempel én eller to ganger i året. Da er det vanlig å benytte årstall og måned for utgivelsen som versjonsnummer. Ubuntu og Mandriva er eksempler på slike prosjekter. Versjonsnummeret for Ubuntu er tilsynelatende ut som major og minor numre, men det som ser ut som major nummer er årstall uten de innledende «20». Utgaven «16.04» dermed fra april 2016. Mandrake bruker et sammensatt versjonsnummer, hvor første tall er årstallet  og andre tallet er et løpenummer for utgaven. Versjonen «2010.1 alpha 2» kom 6. februar 2010, mens «2010.2» kom 22. desember 2010.
Rebecca Thorsen

Bakgrunn

Thorsen har også skrevet egen musikk, hovedsakelig innen country og rock. I 2013 nådde hun landsmønstringen i UKM med egenkomponerte «You Found Me», og i 2014 vant hun P3s Urørt for ungdom under 16 år på festivalen Miniøya. Hun har også varmet opp for artister som Isac Elliot og Donkeyboy.